Pumpekoncernen Grundfos fyrer 405 medarbejdere globalt.

Heraf mister 133 i Danmark deres job.

- Grundfos vokser, men ikke hurtigt nok, siger kommunikationsdirektør Kim Nøhr Skibsted i en kommentar til tv2.dk.

- En del af forklaringen er, at krisen har ændret et voksende pumpe-marked til et marked, der nærmest er stagnerende, siger han.

I alt er der lidt over 5.000 ansatte i Danmark.

Sparerunde skulle øge indtjening

Samlet set havde Grundfos med hovedsæde i Bjerringbro en omsætning på 23,3 milliarder kroner i 2013, hvilket var mere end de 22,6 milliarder kroner året før.

Alligevel satte Grundfos indtjeningsforventningerne markant ned i første halvår af 2014.

Koncernen fik i det halvår et resultat før skat på 301 millioner kroner, hvilket var en tilbagegang på 140 millioner kroner fra de 441 millioner kroner, der var afkastet i samme periode i 2013.

Læs også : Grundfos varsler sparerunde efter sløjt halvår

Og derfor meldte koncerndirektør Mads Nipper ud i september i år, at man skulle igennem en sparerunde for at øge indtjeningen i selskabet.

Også i oktober 2013 var Grundfos igennem en fyringsrunde. 75 personer - heraf 53 i Danmark, mistede jobbet i forretningsudviklingen, fordi omkostningerne ikke længere matchede indtjeningen, lød forklaringen dengang.

I december 2013 fyrede pumpekoncernen den daværende koncerndirektør Carsten Bjerg på grund af manglende resultater, som selskabet har kæmpet med de sidste år.